અવારનવાર મારાં આલબમના રૅકોર્ડીંગ સમયે થયેલા રસપ્રદ અનુભવો પણ લખતો હોઊં છું. ‘આસોપાલવની ડાળે‘ માટે નેહા મહેતા અને નિશા ઉપાધ્યાય સ્ત્રી-ગાયક માટે નક્કી કર્યાં હતાં, અને ‘ઓ રાજરે‘ માટે લોક-ગાયિકાઓ દમયંતી બરડાઈ અને જયશ્રી ભોજવિયા હતાં. . ‘આસોપાલવની ડાળે‘માં મોટાભાગનાં ગીતો પૉપ-સુગમના વાતાવરણમાં હતાં, જ્યારે ‘ઓ રાજરે‘ નાં ગીતો ‘ડાંડિયારાસ’ની લઢણમાં હતાં. પણ ‘આસોપાલવની ડાળે‘માં મારાં લખેલાં બે ગીત લોકગીત પ્રકારનાં હતાં તેથી તે ગીતો આ આલબમની મુખ્ય ગાયિકા નેહા મહેતાને બદલે દમયંતી બહેન કે જયશ્રી બહેન પાસે ગવડાવવાનું નક્કી કર્યું.